ร้านนี้ขายดีเสมอ อาหารอร่อยจริง ราคาไม่แพงมาก ทำให้มีกลุ่มลูกค้าหลากหลาย เสียแต่ไม่มีที่จอดรถ ต้องหาจอดเอาริมถนนข้างทาง ครั้งนี้ไปดึกหน่อยราวทุ่มกว่าๆ เพื่อเลี่ยงลูกค้าแน่นๆ ช่วงเย็น แต่ก็ยังเจอลูกค้าเต็มร้าน รอพักนึงถึงได้โต๊ะ ได้ยินลูกค้าโต๊ะข้างๆ ตำหนิพนักงานว่าอาหารช้า รอนานครึ่งชั่วโมงยังได้ไม่ครบ ทำไมไม่บอกว่าต้องรอนาน เค้าเลยสั่งเช็คบิลเลย (เราถามสมาชิกในโต๊ะ เอาไงดี จะเปลี่ยนร้านดีมั้ย แต่สมาชิกบอกว่ารอก็รอ อยากกิน) 

สั่งอาหารกันไปดังนี้
1. ก๋วยจั๊บต้นตำรับ (50) - น้ำซุปอร่อย กระดูกหมูต้มเปื่อย หมูยอรสดี เส้นลื่น
2. แหนมเนืองใหญ่ (250) - กินกันให้สะใจ ตัวแหนมเนืองรสชาติดีมาก น้ำจิ้มก็เด็ด เอาใจพี่ไปเลย
3. ข้าวปลาทู (59) - สมาชิกเด็กสั่ง กินเกลี้ยงเลย 
4. ข้าวยอทอดอิ่มเอิบ (59) - หมูยอดทอดมาสีคล้ำไปหน่อย แต่คนสั่งบอกว่าโอเค
5. เกาเหลาซี่โครงหมู (60) - ซื้อกลับไปฝากคนอื่น
6. ข้าวไก่อบซอสฮอยซิน (59) - ไก่เนื้อนุ่มชิ้นใหญ่ ซอสหวานๆ เค็มๆ เมนูประจำที่สั่งบ่อย
7. ชานมเย็น (25) - จืดมาก อย่าสั่ง
8. โซดามะนาว (25) - จืดไปหน่อย
9. น้ำเปล่าขวดละ 10 บาท
10. น้ำแข็งแก้วละ 1 บาท

โดยรวมอาหารรสชาติดี ยกเว้นเครื่องดื่มที่ไม่อร่อย ราคาคบหาได้ แต่วันนี้พนักงานคิดเงินเกินไป 1 รายการ คือ ข้าวหมูคุโรบูตะย่าง 79 บาท สั่งไปแต่แรกแล้วพนักงานมาบอกทีหลังว่าหมูหมด แต่กลับไม่ได้ยกเลิกบิลสั่งให้ ยังดีที่ตรวจบิลเจอเลยให้ไปแก้ไขใหม่ 

ส่วนการบริการ อาหารครั้งนี้เสิร์ฟช้าจริงๆ อย่างที่ลูกค้าโต๊ะข้างๆ ตำหนิ เราเห็นแล้วล่ะว่ามีโต๊ะใหญ่จัดเลี้ยงราว 20 คน แถมลูกค้าก็แน่นร้านเต็มทุกโต๊ะ พนักงานเสิร์ฟเดินกันหัวหมุน ยังดีที่มีแหนมเนืองอร่อยๆ มากินฆ่าเวลาระหว่างรอ (ถ้านั่งรอเฉยๆ แบบไม่มีอาหารกินคงหงุดหงิดเหมือนกัน) เราเลือกที่จะรอเองก็ต้องทำใจ กว่าเราจะกินเสร็จก็ร้านปิดกันเลยทีเดียว แต่พนักงานก็ไม่ว่าอะไร เค้าบอกให้กินไปเรื่อยๆ ระหว่างเค้าเก็บร้านจัดโต๊ะทำความสะอาด ไม่ได้มาเร่งเรา